Here is a page extracted from Wikipedia that may contain CSS, HTML, and a lot of unformatted text.

Title: Sierra de Partara
Content: Iste articlo tracta sobre a sierra de Partara. Ta altros usos d'o toponimo «Partara» se veiga Partara (desambigación).

A sierra de Partara (/paɾ'taɾa/) u sierra de Bruello ye un sarrato menor en Aragón, en o termin municipal de l'Aínsa-Sobrarbe, en a comarca de Sobrarbe y a provincia de Uesca.

Cheografía
L'eixe mayor d'a sierra se prolarga en sentido norueste→sudeste dende a collada d'o río Ena, en os arredols de Guaso, dica la Penya Cotón, en a que se troba las restas d'o castiello y o despoblau de Tou. As altarias bailan d'entre os 831 msnm que s'adube a poca distancia d'o cabo norueste, sobre l'Ena, dica os poco más de 730 metros d'altaria que tiene a Penya Cotón.

Por a man norte d'a sierra, bel sarrato (como «o tozal d'a Buxosa») se prolarga cara ta'l norte y nord-este, en perpendicular a l'eixe principal d'a sierra, en arribando dica la ribera de l'Ara en a cuentra de la villa de l'Aínsa. Ixa ye a partida que se conoix como «Partara» ("part d'Ara") y que le da nombre a la sierra.

Por Partara, a sierra domina dende o sud o forcallo a on que s'achunta lo río Ara con a Cinca, y ye perfectament visible de frent debant de l'Aínsa.

En a man sud de a sierra i ha una valleta, que ye la d'o barranco de Bruello, en a que se troba cualques pardinas que feban parte de l'antigo municipio de Santa María de Buil. Son en ixas garras d'a sierra o lugarichón de Bruello y as pardinas de Sarratiás y Coroniellas, mientres que son en a cuentra d'o barranco, tamién en a valleta, anque en as baixants d'o sarrato que s'estendilla d'entre o soaso de Buil y Camporretuno, as pardinas d'o Sarrato, Pelegrín y A Capana. En l'extrimo sudeste d'a sierra, por a on que ista remata en a valle d'a Cinca, se troba Moriello de Tou, y por alto d'ell, o despoblau de Tou.

A crestera d'a sierra se puede pasar por un portichón con camín balizau que comunica l'Aínsa con Bruello, y que se conoix como «cruceta de Bruello». Tamién se puede prener ixe camín dende os arredols de Moriello de Tou, por a on ye una excursión recomendable.

Se veiga tamién
Soaso de Buil.
Sierra de Buil-Camporretuno.
Sarrato d'o Sarrastanyo.
Río Ena.
Barranco de Bruello.
Viello Sobrarbe.
Santa María de Buil (municipio).
Cosculluela de Sobrarbe (municipio).

Sierras interiors pirenencas
Cheografía d'o Viello Sobrarbe
Sierras de Sobrarbe
Sierras d'a provincia de Uesca